[{"text_idx": "#000001", "text": "Mae'n chwarter canrif ers i'r rhaglen gylchgrawn 'Heno' ymddangos ar y teledu am y tro cyntaf. Roedd Sia\u0302n Thomas yno ar y noson gyntaf, ac mae hi'n dal i gyflwyno 'Heno' a'i chwaer rhaglen, 'Prynhawn Da' o Lanelli. Yma mae'n rhannu rhai o'i hatgofion gyda Cymru Fyw am rai o'r cymeriadau y mae hi wedi eu holi, a chael darlledu o'r Oscars yn Hollywood:"}, {"text_idx": "#000002", "text": "Fel croten a fagwyd yn Ystalyfera, yng Nghwm Tawe, 'roedd cael cyflwyno rhaglen ddyddiol o Abertawe yn swydd berffaith."}, {"text_idx": "#000006", "text": "Penderfynwyd ar 'Heno' fel enw i'r gyfres newydd. Angharad Mair, Iestyn Garlick a finnau oedd yn angori'r rhaglen yn y stiwdio, gyda Glynog Davies yn crwydro Cymru yn casglu straeon."}, {"text_idx": "#000007", "text": "Er taw'r de orllewin oedd cynulleidfa darged y rhaglen, roedd gofyn iddi apelio at Gymru gyfan, ac felly roedd ganddi swyddfa barhaol yn y gogledd hefyd, gyda chriw yn casglu straeon o fan 'na."}, {"text_idx": "#000009", "text": "Disgrifiad o\u2019r llun, Angharad Mair a Ieuan y garddwr yn nyddiau cynnar 'Heno'"}, {"text_idx": "#000010", "text": "Dros y chwarter canrif ddiwetha', ma' 'Heno' wedi rhoi'r cyfle i ddegau o gyfranwyr na fyddai, o bosib, wedi cael y cyfle na'r hyder i gyfrannu i raglen fyw yn y Gymraeg. Daeth cymeriadau fel Ena ac Alvis, Ieuan y garddwr, Huw Ffash ac eraill, yn enwau adnabyddus trwy Gymru."}, {"text_idx": "#000012", "text": "Ma' 'Heno' wedi bod yn rhan allweddol o 'mywyd i. Diolch iddi dwi wedi cael y cyfle i grwydro bob cwr o Gymru, a theithio i nifer o wledydd y byd. Ces fynd i'r Oscars yn Hollywood, ac i premier ffilmiau yn Los Angeles. Dwi wedi ffilmio ar strydoedd Efrog Newydd a Dulyn, Ghent a Dieppe."}, {"text_idx": "#000015", "text": "Do, ma' 'Heno' wedi rhoi'r cyfle i fi gael profiadau di ri', a dwi wedi mwynhau bob eiliad ohonyn nhw. Ond y fraint fwya' oedd cael rhannu'r profiadau hynny gyda'r gynulleidfa, a chael y croeso mwya' twymgalon mewn cartrefi o Fo\u0302n i Fynwy."}, {"text_idx": "#000017", "text": "Yn anad dim, y gynulleidfa piau 'Heno' - eu straeon nhw sydd bob amser wedi llenwi'r rhaglen, ac sy'n dal i wneud."}, {"text_idx": "#000018", "text": "Bellach ma' 'na griw o bobl ifanc yn rhan o di\u0302m 'Heno' nad oedd wedi'u geni pan aeth y rhaglen ar yr awyr yn sgwa\u0302r Dewi Sant, Abertawe chwarter canrif yn o\u0302l."}, {"text_idx": "#000019", "text": "Ers rhai blynyddoedd bellach, Llanelli, tre'r sosban bu'n gartref i'r rhaglen, a chroeso Sir Ga\u0302r yn ei chadw'n gynnes. Mewn chwarter canrif, mae'r rhaglen wedi llwyddo i newid gyda'r amserau. Mae wedi adlewyrchu bywyd Cymru. Mae wedi bod yn gefndir i fywyd cenhedlaeth gyfan."}, {"text_idx": "#000020", "text": "Felly, ar ran y cannoedd ohonom ni sydd wedi bod yn rhan o fywyd y rhaglen 'sbesial' hon dros y blynyddoedd, ga' i ddweud \"diolch 'Heno', am bob clonc a chlec, am bob gwe\u0302n a deigryn, am bob profiad a phob cyfle, a hir oes i ti fel rhaglen\"."}, {"text_idx": "#000034", "text": "Gareth Hughes: O wleidyddiaeth i arlunio"}, {"text_idx": "#000035", "text": "Ateb y Galw: Efa Lois"}]